b'\n_START_ARTICLE_\nTrapisti\n_START_PARAGRAPH_\nTrapisti (lat. Ordo Cisterciensium Strictioris Observantiae) kratica (OSCO) so \xc4\x8dlani strogega cerkvenega reda, ki je nastal leta 1644 kot reformirana veja cistercijanov in izhaja iz normandijskega samostana La Trappe._NEWLINE_Trapisti so t.i. koinobiti (gr. koinos = skupen ter bios = \xc5\xbeivljenje), kar pomeni, da so se zavezali k \xc5\xbeivljenju v skupnosti, skupaj z drugimi sobrati. Podoben pomen ima tudi izraz cenobit, ki tudi ozna\xc4\x8duje posameznika, zavezanega \xc5\xbeivljenju v skupnosti. Trapisti so tudi eremiti oz. pu\xc5\xa1\xc4\x8davniki (gr. eremos = pu\xc5\xa1\xc4\x8dava), ker so se zavezali k \xc5\xbeivljenju v samoti, s strogimi redovnimi pravili (niti med seboj, z redkimi izjemami, ne govorijo)._NEWLINE_Trapisti \xc5\xbeivijo po strogih pravilih svetega Benedikta in \xc5\xa1est ur dnevno posve\xc4\x8dajo molitvi, opravljajo vsakodnevno fizi\xc4\x8dno delo, njihova prehrana je strogo vegetarijanska (ne jedo niti jajc niti rib), zapovedan jim je strog molk in skupno \xc5\xbeivljenje, ter imajo strogo odmaknjenost od sveta, zavra\xc4\x8dajo pa tudi vsakr\xc5\xa1no ukvarjanje z znanostjo._NEWLINE_\xc5\xa0estnajsturni delovni dan za\xc4\x8denjajo poleti in ob praznikih \xc5\xbee ob enih zjutraj, pozimi ob dveh. _NEWLINE_Trapisti se dr\xc5\xbeijo zelo strogih pravil meni\xc5\xa1kega \xc5\xbeivljenja - veljata popoln molk in na\xc4\x8delo \xc2\xbbvse, kar potrebuje\xc5\xa1 za svoje \xc5\xbeivljenje, naredi sam\xc2\xab._NEWLINE_Trapisti so se v Evropi mo\xc4\x8dneje raz\xc5\xa1irili v 19. stoletju in so leta 1812 poselili tudi zapu\xc5\xa1\xc4\x8deni samostan Citeaux. Danes obstaja 80 mo\xc5\xa1kih in 42 \xc5\xbeenskih samostanov reda Trapistov._NEWLINE_Trapisti so znani tudi po izdelavi sira trapista, kateremu so trapisti v BiH dali ime. Prav tako se po redu imenuje vrsta piva trapist, ki ga izdelujejo v sedmih (po podatkih iz leta 2005) od skupno 171 samostanov (v svetovnem merilu). \xc5\xa0est samostanskih pivovarn je v Belgiji, ena pa na Nizozemskem. Samo teh sedem pivovarn ima dovoljenje uporabljati blagovno znamko piva trapist.\n_START_SECTION_\nTrapisti v Sloveniji\n_START_PARAGRAPH_\nTrapistovski samostan Marijinega odre\xc5\xa1enja Rajhenburg na gradu Rajhenburg v Brestanici je bil edini samostan reda trapistov v Sloveniji, ter eden izmed treh samostanov tega reda v Jugoslaviji.'